NMB-raadsvergadering ontaard wéér in chaosRaadslede teken beswaar aan tydens ‘n Nelson Mandelabaai-raadsvergadering (10 April 2018). Foto: ANA ŉ Nelson Mandelabaai-raadsvergadering het Dinsdag weer in chaos ontaard, hierdie keer oor huldeblyke aan die struggle-veteraan Winnie Madikizela-Mandela wat verlede week dood is. Die vergadering is vroeër vir vandag herskeduleer nadat chaos by die vorige vergadering losgebreek het. Raadslede was veronderstel om vandag ses mosies aan te hoor, insluitend ŉ mosie van die EFF om burgemeester Athol Trollip en speaker Jonathan Lawack die trekpas te gee. Die vergadering het egter begin met elke politieke party wat vyf minute geleentheid gegee is om ŉ huldeblyk aan Madikizela-Mandela te lewer. Voor die DA se Nqaba Bhanga egter die party se huldeblyk kon lewer, het opposisiepartye sterk beswaar aangeteken. Die vergadering het daarna weer eens in chaos ontaard met sommige raadslede wat Lawack daarvan beskuldig het dat hy bevooroordeel is. Die EFF se Zilindile Vena het volgehou Bhanga moet nie toegelaat word om te praat nie, omdat hy “nie staan vir enigiets waarvoor Mama Winnie geveg het nie”. Die ANC het op sy beurt vir Bhanga van moord beskuldig. Lawack het verskeie kere opgestaan terwyl opposisielede voortgegaan het om Bhanga beledigings toe te snou. Toe Bhanga uiteindelik begin praat, is sy stem uitgedoof deur dreunsang van die EFF- en ANC-raadslede. Kort hierna het Lawack die vergadering verdaag. DA-raadslede het die vertrek verlaat, terwyl ander partye agtergebly en voortgegaan het om liedere te sing as huldeblyk aan Madikizela-Mandela.